
1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x. 515 din 29 noiembrie 2010, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind pregătirea practică a studenţilor.

Pentru întocmirea raportului, Comisia a analizat avizele primite de la Comisia juridică, de disciplină şi imunităţi, Comisia pentru muncă şi protecţie socială, Comisia pentru egalitatea de şanse între femei şi bărbaţi, avizul Consiliului Legislativ şi avizul Consiliului Economic şi Social.

Propunerea legislativă reglementează obligaţia universităţilor de stat şi particulare de a introduce o perioadă de practică în programa analitică a fiecărei facultăţi, în vederea dobândirii experienţei necesare găsirii unui loc de muncă de către studenţi la absolvirea cursurilor de zi. 

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 18 deputaţi, din totalul de 31 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de lege a participat ca invitat: domnul Andrei Gheorghe Kiraly - secretar de stat în cadrul Ministerul Educaţiei, Cercetării, Tineretului şi Sportului.

5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 15 decembrie 2010, Comisia a propus, cu unanimitatea voturilor celor prezenţi, respingerea propunerii legislative, din următoarele considerente:


- domeniul propus a fi legiferat prin această iniţiativă legislativă este în prezent reglementat prin Legea nr. 258/2007 privind practica elevilor şi studenţilor, iar adoptarea acestei propuneri legislative ar genera paralelisme legislative;


- în cuprinsul propunerii legislative nu se precizează ce se întâmplă în situaţia în care universităţile nu pot asigura parteneriatele necesare pentru asigurarea de locuri de practică studenţilor;

- textul propunerii legislative nu respectă normele de tehnică legislativă, primind aviz negativ de la Consiliul Legislativ. 



    PREŞEDINTE 



                   


            SECRETAR

Prof. univ. dr. Cristian Sorin DUMITRESCU                     



Mihai RADAN














Expert 








                                                                       Ioana Florina Mînzu



PAGE  
2

_954825756.unknown

